Eleverne på Mariagerfjord Gymnasium er mandag vendt tilbage til en næsten normal skoledag. Og det har været længe ventet for især 3.g'erne, der endnu ikke har haft et skoleår uden coronanedlukninger.

Flaget er hejst. Parkeringspladsen er fyldt. Og eleverne på Mariagerfjord Gymnasium er igen tilbage på skolebænken. Hverdagen, som eleverne nu er vendt tilbage til, er stort set normal igen - og minder på de fleste områder om dén, som de kendte til før corona. Og den normale hverdag glæder særligt 3.g'erne her, da størstedelen af deres gymnasietid har stået på nedlukninger og manglende socialt samvær. - Det var ikke mine forventninger til, hvordan gymnasietiden skulle være. Jeg havde forventet masse fester og sammenhold, men det har vi ikke rigtig haft noget af, siger Josefine Lund fra 3.MX. Så nu skulle der gerne være et år, hvor der er plads til at indhente til forsømte, lyder det fra Josefine Lund. Det Jeppe Gass Christiansen fra 3.MX helt enig i. - Nu kommer vi tilbage og der er to årgange, vi ikke kender, så der er en masse mennesker, der skal mødes. Og så skal vi selvfølgelig også have givet det faglige en skalle, så vi kan få en ordentlig studentereksamen, siger han. Det faglige efterslæb er rektor Søren Urup også opmærksom på, men han kan også skrive under på, at det sociale har lidt i coronatiden. - Vi har også kunnet mærke, at der er mange som har tabt gnisten og hængt lidt med hovedet, siger han. Se historien fortalt som tv-indslag i toppen af denne artikel.